section_heading: Samostalna karijera
paragraph_text: Kasnije je te godine Dickinson sudjelovao u ponovnom snimanju skladbe "Smoke on the Water" Deep Purplea u sklopu humanitarnog projekta Rock Aid Armenia. Uz grupu Skin i Rowana Atkinsona (koji se služio likom Mr. Beana) snimio je obradu skladbe "Elected" Alicea Coopera; pjesmom se 1992. poslužila dobrotvorna udruga Comic Relief, a pet se godina kasnije našla na CD-u filmske glazbe za film Bean. Za svoj je drugi samostalan uradak Dickinson počeo surađivati s američkim producentom, Keithom Olsenom, te je tijekom rada na albumu u Los Angelesu odlučio napustiti Iron Maiden. Nezadovoljan glazbenim smjerom u kojem je počeo ići s Olsenom, Dickinson je počeo surađivati s gitaristom grupe Tribe of Gypsies, Royem Z, i počeo ispočetka raditi na uratku. Balls to Picasso bio je snimljen s Tribe of Gypsiesom kao pratećom skupinom i bio je objavljen 1994. godine. Iste je godine Dickinson snimio obradu pjesme "Sabbath Bloody Sabbath" sa skupinom Godspeed za Black Sabbathov počasni album Nativity in Black. Tribe of Gypsies otišao je kako bi radio na vlastitom materijalu, a Dickinson je pronašao novi sastav, kao i svojeg novog skladateljskog partnera i gitarista, Alexa Dicksona. Dok je 1994. bio na turneji s navedenom skupinom, Dickinson je održao koncert u Sarajevu, koje je u to vrijeme bilo pod opsadom tijekom Rata u Bosni i Hercegovini; dokumentarni film utemeljen na koncertu, Scream for Me Sarajevo, bio je dovršen u prosincu 2015.